有酒十章 三
作者：元稹
朝代：唐

paragraphs: 有酒有酒兮湛淥波，飲將愉兮氣彌和。
念萬古之紛羅，我獨慨然而浩歌。
歌曰：天耶，地耶。
肇萬物耶，儲胥大庭之君耶。
恍耶，忽耶。
有耶，傳而信耶。
久而謬耶，文字生而羲農作耶。
仁義別而聖賢出耶，炎始暴耶。
蚩尤熾耶，軒轅戰耶。
不得已耶，仁耶。
聖耶，愍人之毒耶。
天蕩蕩耶，堯穆穆耶。
豈其讓耶，歸有德耶。
舜其貪耶，德能嗣耶。
豈其讓耶，授有功耶。
禹功大耶，人戴之耶。
益不逮耶，啓能德耶。
家天下耶，榮後嗣耶。
於後嗣之榮則可耶，於天下之榮其可耶。
嗚呼遠堯舜之日耶，何棄舜之速耶。
辛癸虐耶，湯武革耶。
順天意耶，公天下耶。
踵夏榮嗣，私其公耶。
竝建萬國，均其私耶。
專征遞伐，鬬海內耶。
秦埽其類，威定之耶。
二代而隕，守不仁耶。
漢魏而降，乘其機耶。
短長理亂，繫其術耶。
堯耶，舜耶。
終不可逮耶，將德之者不位。
位者不逮其德耶，時耶。
時耶，時其可耶，我可奈何兮一杯又進歌且歌。